Rīgā, 2022.gada 1.aprīlī

Krāslavas Varavīksnes vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Krāslavas Varavīksnes vidusskola un tās īstenotās izglītības programmas *Vispārējās vidējās izglītības programma, Vispārējās vidējās izglītības matemātikas, dabaszinību un tehnikas virziena programma, Pamatizglītības mazākumtautību programma, Pamatizglītības matemātikas, dabaszinību un tehnikas virziena mazākumtautību programma, Speciālās pamatizglītības programma mazākumtautību izglītojamajiem ar mācīšanās traucējumiem, Speciālās pamatizglītības programma mazākumtautību izglītojamajiem ar garīgās attīstības traucējumiem* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “labi”, tādējādi atzīstot, ka direktore ievieš pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās pārmaiņas, ņemot vērā pilsētā un valstī izvirzītās izglītības attīstības prioritātes un mērķus.

Krāslavas Varavīksnes vidusskolas stiprās puses ir saliedētas sabiedrības veidošana savā apdzīvotajā vietā, īstenojot starpkultūru izglītības pasākumus, kas vērsti uz līdzdalību un sadarbību multikulturālās kopienās, kā arī skolas tradicionālās aktivitātes un pasākumi pilsētas un novada mērogā, kuru īstenošanā kopīgi iesaistās un sadarbojās visas iesaistītās mērķgrupas, attīstot spēcīgu piederību kopienai. Skola ir atvērta citu valstu izglītojamajiem, tādējādi popularizējot iekļautības un demokrātiskās līdzdalības vērtības, kā arī pilnveidojot zināšanas par kopīgu Eiropas kultūras mantojumu un daudzveidību. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktori, direktora vietniekiem, pedagogiem, pašvaldības pārstāvi, izglītības iestādes padomes un vecāku pārstāvjiem, atbalsta personālu un skolēnu pašpārvaldes pārstāvjiem.
2. 6 stundu vērošana attālināti;
3. Skolas (virtuāla) apskate kopā ar skolas direktori.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase,
5. audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība).
6. Attālināto mācību izpēte.
7. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
8. Tīmekļvietnes <https://www.varaviksne.lv/> informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sekojošo:

1. skolai veikt nepieciešamos pasākumus centralizētā eksāmena rezultātu uzlabošanai latviešu valodā un angļu valodā, tādējādi paaugstinot kvantitatīvos rezultātus un veicinot izglītības programmas mērķu sasniegšanu;
2. īstenot speciālās izglītības programmu skolēnu iekļaušanu vispārizglītojošās klasēs saskaņā ar normatīvajiem aktiem, nepārkāpjot maksimāli iespējamo iekļauto skolēnu skaitu, kā arī mērķtiecīgāk sniegt atbalstu, palielinot speciālā pedagoga un pedagoga palīga slodzes;
3. veikt sistemātisku, regulāru, mērķtiecīgu visu iesaistīto mērķgrupu viedokļu apkopošanu par fizisko un emocionālo vidi, iekļaušanas un vienlīdzības izpratni un īstenošanu skolā, tādējādi veicinot iestādes fizisko un emocionālo drošību un vienlīdzības izpratni;
4. sadarbībā ar dibinātāju izvērtēt sociālā pedagoga pieņemšanu darbā uz pilnu slodzi, tādējādi nodrošinot problēmsituāciju efektīvu risināšanu, kā arī sistemātisku un preventīvu darbu ar sociālā riska skolēniem;
5. izmantot vienotu pieeju mācību sasniegumu novērtēšanā, norādot vērtēšanas kritērijus summatīvajiem vērtējumiem, kā arī mācību stundās attīstīt caurviju prasmes, akcentēt vērtības un tikumus;
6. direktorei izvērtēt pedagogu latviešu valodas prasmes, piedāvājot apgūt profesionālās pilnveides kursus, tādējādi stiprinot valsts valodas lietojumu skolā;
7. veicināt plašāku vecāku iesaisti skolas darba pašvērtēšanā, plānošanā un lēmumu pieņemšanā, tādējādi kopīgi uzņemoties gan pienākumus, gan atbildību par skolā notiekošajiem procesiem.

Novēlu jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītāja Inita Ozoliņa